**З А П О В Е Д**



На основание чл. 25, ал. 4 от Закона за администрацията и чл.16б, ал. 1 от Наредба №105 от 2006 г. за условията и реда за създаване, поддържане, достъп и ползване на Интегрираната система за администриране и контрол (обн. ДВ. бр. 82 от 2006 г.) (Наредба №105 от 2006 г.),

**Н А Р Е Ж Д А М:**

1. Одобрявам проект на специализиран слой „Физически блокове“, включително обхват на площи по чл. 8, ал. 1, т. 2, букви „е“ и „з“ от Наредба №105 от 2006 г. за кампания 2024, като част от Системата за идентификация на земеделските парцели (СИЗП), обновени за 2024 г. чрез дешифрация (разчитане) на нова цифрова ортофотокарта (ЦОФК) на страната от 2024 г. и чрез отразяване на резултатите от теренни проверки проведени през годината от страна на областните и общински структури на Министерство на земеделието и храните (МЗХ), съгласно чл. 15, ал. 2, т. 1 и 2 от Наредба №105 от 2006 г.
2. На 23.01.2025 г. на интернет страниците на МЗХ и Държавен фонд „Земеделие” (ДФЗ) да се публикува настоящата заповед, както и съобщение, с което се уведомяват кандидатите за подпомагане по интервенциите и мерките за плащане на площ през 2024 г. за възможността да се запознаят с актуализираните слоеве, изброени в т. I за кампания 2024 и да подадат възражение срещу конкретни части от тях, по реда на чл. 16б, 16в и 16г от Наредба №105 от 2006 г.
3. Да се създаде необходимата организация, която да даде възможност на заинтересованите земеделските стопани да се запознаят с обхвата на специализираните слоеве. Запознаването да се извършва чрез **Система за електронни услуги (СЕУ) на ДФЗ** или чрез преглед в общинските служби по земеделие (ОСЗ) на конкретни физически блокове или части от тях върху цифровата ортофотокарта. ОСЗ да оказват съдействие на земеделските стопани и на техните представители при осъществяване на запознаването и при генерирането и подаването на възражения.
4. В срок до 07.02.2025 г. включително, земеделските стопани могат да подават възражения по образец относно граници и начин на трайно ползване на физически блокове за кампания 2024. Възраженията по образец се подават чрез съответната Областна дирекция „Земеделие” (ОДЗ) до министъра на земеделието и храните, като се генерират автоматично от СЕУ. При генериране на възражения земеделските стопани, сами или със съдействие на служители на съответната ОСЗ/ОДЗ, посочват идентификаторите на парцелите, които желаят да бъдат включени във възражението.
5. Не се генерират и разглеждат възражения относно парцели, проверени за кампания 2024 г. от страна на Техническия инспекторат на ДФЗ, парцели без заявени интервенции и мерки за подпомагане, както и относно парцели, чието одобрение за подпомагане не е обвързано с обхвата на специализираните слоеве „Физически блокове“ и площите по чл. 8, ал. 1, т. 2, букви „е“ и „з“ от Наредба №105 от 2006 г.
6. Не подлежат на разглеждане възражения, които не са подадени съгласно изискванията на т. ІV от заповедта.
7. Въз основа на получените в ОДЗ възражения, дирекция „Идентификация на земеделските парцели” да извърши необходимите проверки на физическите блокове за кампания 2024 с оглед тяхното коректно определяне. Проверките включват преглед на коректността на дешифрацията (разчитането) на новата ЦОФК по заснемане 2024 г. и правилното извършване на теренните проверки за актуализация на СИЗП и нанасянето на резултатите от тях в СИЗП.
8. В случаите на установени некоректни граници и/или начин на трайно ползване в специализирания слой „Физически блокове“, включително площите по чл. 8, ал. 1, т. 2, букви „е“ и „з“ от Наредба №105 от 2006 г. за кампания 2024, поради административна грешка или пропуск, да се коригират съответните данни.

В случаите, при които съдържанието на специализираните слоеве е коректно определено, промени в СИЗП не се извършват.

1. При изпълнение на задълженията по точки VІI и VІІI на дирекция „Идентификация на земеделските парцели” се оказва съдействие от ОДЗ и ОСЗ.
2. В срок не по-късно от 28.02.2025 г. дирекция „Идентификация на земеделските парцели” да предостави на Разплащателната агенция финални цифрови географски данни за специализиран слой „Физически блокове“ и площи по чл. 8, ал. 1, т. 2, букви „е“ и „з“ от Наредба №105 от 2006 г. за кампания 2024, допълнително актуализирани на база подадените и разгледани възражения, както и на база други данни като резултати от проверки на място, извършени от страна на Техническия инспекторат към ДФЗ, от Система за мониторинг на площта, доклади от ОДЗ за некоректни данни в СИЗП и др.

Контрола по изпълнение на настоящата заповед възлагам на ресорния заместник-министър.

Заповедта да се връчи на съответните длъжностни лица за сведение и изпълнение.

